KIRJALLINEN KYSYMYS E-2797/99 esittäjä(t): Marjo Matikainen-Kallström (PPE-DE) komissiolle. Naiskaupan kitkeminen Euroopan unionista.



Virallinen lehti nro 303 E , 24/10/2000 s. 0111 - 0112



KIRJALLINEN KYSYMYS E-2797/99 esittäjä(t): Marjo Matikainen-Kallström (PPE-DE) komissiolle (18. tammikuuta 2000) Aihe: Naiskaupan kitkeminen Euroopan unionista Kansainvälisen siirtolaisjärjestön IOM:n mukaan maailmassa joutuu vuosittain yli puoli miljoonaa naista orjakaupan uhriksi. Määrät ovat tutkimuksen mukaan kasvussa. Euroopan unionissakin ongelma on havaittu vakavaksi Itä- ja Keski-Euroopan ex-kommunistimaista on tuotu suuria määriä naisia etenkin Belgiaan, Hollantiin ja Saksaan. Mihin uusiin toimiin komissio aikoo ryhtyä tehostaakseen naiskaupan vastaista taistelua? Millä keinoin komissio aikoo tehostaa Daphne- ja Stop-ohjelmien kautta tehtävää työtä niin, että myös Europolin tuoma lisäarvo saadaan paremmin hyödynnettyä? António Vitorinon komission puolesta antama vastaus (6. maaliskuuta 2000) EU on vuodesta 1996 toteuttanut useita naiskaupan torjuntaan tarkoitettuja aloitteita, joihin sisältyvät mm. kaksi tiedonantoa(1), ihmiskaupan ja lasten seksuaalisen hyväksikäytön vastaista toimintaa koskeva yhteinen toiminta(2), Daphne-aloite ja Stop-ohjelma(3). Alalla hiljattain tapahtunut kehitys on osoittanut, että EU on valmis myös uusiin aloitteisiin. Vuoden 1999 lokakuussa pidetyn Tampereen Eurooppa-neuvoston päätelmissä todetaan selvästi, että valtioiden ja hallitusten päämiehet haluavat vahvistaa valmiuksia torjua ihmiskauppaa. Lisäksi niissä mainitaan naiskauppa yhtenä erityisen tärkeänä alana, kun pyritään sopimaan yhteisistä määritelmistä, syytteeseen asettamisesta ja seuraamuksista. Jäsenvaltioita kehotetaan niin ikään perustamaan yhteiset tutkintaryhmät (joihin Europol osallistuu) ihmiskaupan torjumiseksi. Komissio puolestaan aikoo tehdä yksityiskohtaisia ehdotuksia, joiden avulla voidaan lähentää ihmiskauppaan ja lasten seksuaaliseen hyväksikäyttöön liittyvää EU-maiden rikoslainsäädäntöä. Ehdotuksissa otetaan myös huomioon mahdollisuus myöntää väliaikaisia oleskelulupia uhreille, jotka ovat valmiit esiintymään todistajina oikeudessa. Lisäksi komissio aikoo laatia ehdotuksen Stop-ohjelman uusimisesta vuosiksi 20012005. Ehdotus rakentuu alan kehitykselle ja kokemuksille, joita on kertynyt Stop-ohjelman käyttöönoton jälkeen (vuodesta 1996). Tarkoituksena on muuttaa ohjelmaa laajentamalla se koskemaan kaikkia ehdokasvaltioita. Näin hankkeisiin voi osallistua yhteistyökumppaneita myös kyseisistä maista ja yhteistyötä voidaan lujittaa entisestään. Europol on osallistunut Stop-ohjelman hankkeisiin yhä tiiviimmin ja voi tuoda niihin lisäarvoa asiantuntemuksellaan. Vastaisuudessa Europolin on tarkoitus osallistua entistä enemmän ihmiskaupan torjuntaan Euroopassa. Vastikään hyväksytyllä Daphne-ohjelmalla(4) (20002003), joka perustuu Daphne-aloitteeseen, on niin ikään tarkoitus tukea naisiin ja lapsiin kohdistuvan väkivallan kaikkien muotojen ehkäisemistä. Ohjelmassa kiinnitetään erityistä huomiota uhreihin, ja se on pääasiassa tarkoitettu valtiosta riippumattomien järjestöjen organisoimiin hankkeisiin. Rahoitusta voidaan hakea etenkin hankkeisiin, joilla autetaan ihmiskaupan uhreiksi joutuneita naisia ja lapsia. Daphne-ohjelma koskee myös ehdokasvaltioita, joten sen avulla voidaan aiempaa paremmin edistää ihmiskaupan torjuntaa. Komissio osallistuu edelleen ihmiskaupan vastaiseen toimintaan useilla kansainvälisillä areenoilla, joita ovat esimerkiksi Yhdistyneet Kansakunnat (kansainvälisen järjestäytyneen rikollisuuden vastaisen yleissopimuksen luonnos ja sopimuksen lisäpöytäkirjat, joista yksi koskee ihmiskauppaa), kahdeksan johtavan teollisuusmaan ryhmä (G8) ja Euroopan turva- ja yhteistyöjärjestö (ETYJ). (1) KOM(96) 567 lopullinen ja KOM(98) 726 lopullinen. (2) EYVL L 63, 4.3.1997. (3) EYVL L 322, 12.12.1996. (4) EYVL L 34, 9.2.2000.